**Informatīvais ziņojums par Eiropas Savienības fondu darbības programmas „Izaugsme un nodarbinātība” 6.1.5. specifiskā atbalsta mērķa „Valsts galveno autoceļu segu pārbūve, nestspējas palielināšana” ieviešanu**

1. Informatīvais ziņojums (turpmāk – ziņojums) sagatavots atbilstoši Ministru kabineta 2014.gada 11.marta sēdes protokollēmuma (prot.Nr.16, 38.§.) „Par valsts budžeta jaunajām politikas iniciatīvām 2014., 2015. un 2016.gadam” 13.5.apakšpunktam, saskaņā ar kuru atbalstīta Eiropas Savienības (turpmāk – ES) fondu 2014. - 2020.gada plānošanas perioda darbības programmas „Izaugsme un nodarbinātība” 6.1.5.specifiskā atbalsta mērķa „Valsts galveno autoceļu segu pārbūve, nestspējas palielināšana” (turpmāk – SAM) īstenošanas uzsākšana 2014.gada pirmajā pusē.
2. Atbilstoši 2014.gada 11.marta Ministru kabineta sēdē izskatītā informatīvā ziņojuma „Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas apguvi līdz 2013.gada 31.decembrim” 11.nodaļai, ES fondu 2014.-2020.gada plānošanas perioda specifiskā atbalsta mērķa uzsākšanai ierobežotas projektu iesniegumu atlases ietvaros atbildīgajai ministrijai jāizstrādā specifiskā atbalsta mērķa ieviešanas priekšlikums, ko saskaņo ES fondu pagaidu uzraudzības komitejā un pēc priekšlikuma saskaņošanas pagaidu uzraudzības komitejā priekšlikumu informatīvā ziņojuma veidā virza izskatīšanai Ministru kabinetā. Ņemot vērā minēto, Satiksmes ministrija izstrādājusi informatīvo ziņojumu par SAM ieviešanu līdz Ministru kabineta noteikumu par SAM īstenošanu spēkā stāšanās. Priekšlikums SAM ieviešanai tika atbalstīts ES fondu pagaidu uzraudzības komitejas 2013.gada 5.decembra sēdē.
3. Par SAM ieviešanu atbildīgā iestāde, kā arī potenciālais finansējuma saņēmējs ir Satiksmes ministrija. No Satiksmes ministrijas kā finansējuma saņēmēja funkcijām izrietošos uzdevumus, saskaņā ar 2013.gada 16.decembra deleģēšanas līgumu Nr.SM2013/57, kas noslēgts saskaņā ar likuma „Par autoceļiem” 7.panta pirmo, otro, trešo un ceturto daļu un 23.2 panta otro daļu, Valsts pārvaldes iekārtas likuma 12., 40., 41., 43., 45., un 46. pantu, un ārējiem normatīviem aktiem par darbiem, kas saistīti ar valsts pārvaldes uzdevumu pildīšanu, īsteno akciju sabiedrība „Latvijas Valsts ceļi” (turpmāk – LVC).

3.1. Ievērojot 2013.gada 17.decembra Eiropas Parlamenta un Padomes regulas (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes regulu (EK) Nr.1083/2006, 72.panta b) punktā noteikto funkciju nošķiršanas principu, kas cita starp paredz pienākumu nodalīt Satiksmes ministrijas kā atbildīgās iestādes funkcijas no funkcijām, kuras tā pilda kā Eiropas Savienības fonda finansējuma saņēmējs, Satiksmes ministrija ar 2014.gada 3.aprīļa rīkojumu Nr.01-03/80 „Par 2014.-2020.gada plānošanas perioda Eiropas Savienības struktūrfondu un Kohēzijas fonda administratīvo, finanšu un tehnisko vadību Satiksmes ministrijā”nosaka par Eiropas Savienības fondu vadību atbildīgo amatpersonu (turpmāk – Atbildīgās iestādes vadītājs). Atbildīgās iestādes vadītājs ir valsts sekretāra vietnieks, kura kompetencē ir jautājumi, kas saistīti ar nozaru investīciju programmu izstrādi un ieviešanu, kā arī Eiropas Savienības fondu un ārvalstu finanšu palīdzības līdzekļu apguvi.

3.2. Vienlaikus ievērojot funkciju nošķirtības principu un Valsts pārvaldes iekārtas likuma 41.panta pirmajā daļā noteikto, ka, deleģējot pārvaldes uzdevumu, par funkcijas izpildi kopumā atbild attiecīgā publiskā persona, funkciju sadalījumu starp Eiropas Savienības fondu un ārvalstu finanšu palīdzības līdzekļu apguvē iesaistītajām Satiksmes ministrijas struktūrvienībām regulē Satiksmes ministrijas reglaments, departamentu un patstāvīgo nodaļu reglamenti, kā arī Satiksmes ministrijas iekšējie normatīvie akti.

3.3. Satiksmes ministrijas nozares departamenta, kurš atbilstoši Valsts pārvaldes iekārtas likuma 41.panta pirmajai daļai pilda potenciālā finansējuma saņēmēja uzraudzības un kontroles funkcijas, vadītājs nodrošina, ka sniedzot atbildīgajai iestādei nozares atbalsta funkcijas Eiropas Savienības fondu īstenošanā, funkcijas tiek pildītas nodalītas kompetences ietvaros.

1. Sadarbības iestādes funkcijas veic Centrālā finanšu un līgumu aģentūra (turpmāk tekstā – Sadarbības iestāde).
2. Lai nodrošinātu Atbildīgās iestādes, Satiksmes ministrijas, Sadarbības iestādes un LVC sadarbību, veicot SAM ieviešanu līdz Ministru kabineta noteikumu par SAM īstenošanu spēkā stāšanās, pamatojoties uz Valsts pārvaldes iekārtas likuma 54.panta ceturto daļu, 58.pantu un 59.pantu un Ministru kabineta 2014.gada 11.marta sēdes protokollēmuma (prot.Nr.16, 38.§.) „Informatīvais ziņojums „Par Eiropas Savienības struktūrfondu un Kohēzijas fonda, Eiropas Ekonomikas zonas finansu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas apguvi līdz 2013.gada 31.decemrbim” 13.5.apakšpunktu puses noslēdz starpresoru vienošanos.
3. Starpresoru vienošanās ietver šādus Atbildīgās iestādes, Satiksmes ministrijas, Sadarbības iestādes un LVC uzdevumus:

6.1. Atbildīgā iestāde veic šādus uzdevumus:

6.1.1. organizē SAM projektu priekšlikumu atbilstības informatīvajā ziņojumā noteiktajām atbalsta darbībām un indikatīvajiem projektu priekšlikumu atlases kritērijiem izvērtēšanu un nosūta Sadarbības iestādei informācijai izvērtēšanas komisijas atzinumu 5 (piecu) darba dienu laikā pēc projektu priekšlikumu izvērtēšanas;

6.1.2. nosūta Sadarbības iestādei informācijai finansējuma saņēmēja iesniegtās Ministru kabineta 2007.gada 26.jūnija noteikumu Nr.419 ”Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” 3.pielikumā noteiktās Eiropas Reģionālās attīstības fonda/Kohēzijas fonda projekta iesnieguma veidlapas attiecīgās sadaļas un to grozījumus 5 (piecu) darba dienu laikā pēc to izvērtēšanas Atbildīgajā iestādē;

6.1.3. nepieciešamības gadījumā veic projekta priekšlikuma uzraudzības vizītes un uzaicina Sadarbības iestādi tajās piedalīties;

6.1.4. organizē SAM ieviešanas progresa sanāksmes un nepieciešamības gadījumā, uzaicina Sadarbības iestādi tajās piedalīties;

6.1.5. iesaista Sadarbības iestādi un Satiksmes ministriju kā nozares ministriju tiesību aktu izstrādē, kas nosaka kārtību, kādā īsteno SAM.

6.2. Sadarbības iestāde veic šādus uzdevumus:

6.2.1. veic projektu priekšlikumu iepirkumu plānu pārbaudes un pārsūta tos Iepirkumu uzraudzības birojam;

6.2.2. izlases veidā veic projektu priekšlikumu iepirkumu pirmspārbaudes;

6.2.3. nepieciešamības gadījumā izlases veidā veic iepirkuma norises pārbaudes;

6.2.4. veic LVC ceturkšņa pārskatu par projektu priekšlikumu īstenošanu izskatīšanu;

6.2.5. veic projektu priekšlikumu uzraudzības vizītes un uzaicina Atbildīgo iestādi tajās piedalīties;

6.2.6. nodrošina komunikāciju ar LVC un informē Atbildīgo iestādi par 6.2.1., 6.2.2., 6.2.3., 6.2.4. un 6.2.5. punktā norādīto pārbaužu slēdzieniem un, ja nepieciešams, par citām konstatētajām atkāpēm un riskiem izmaksu attiecināmībai.

6.2.7. deleģē Sadarbības iestādes pārstāvi dalībai SAM projektu priekšlikumu atbilstības informatīvajā ziņojumā noteiktajām atbalsta darbībām un indikatīvajiem projektu iesniegumu atlases kritērijiem izvērtēšanas komisijā novērotāja statusā un SAM ieviešanas progresa sanāksmēs;

6.3. LVC veic šādus uzdevumus:

6.3.1. pēc Atbildīgās iestādes uzaicinājuma Satiksmes ministrijai iesniegt projekta priekšlikumus, sagatavo un iesniedz Atbildīgajai iestādei izvērtēšanai atbilstoši informatīvajā ziņojumā noteiktajām atbalsta darbībām un indikatīvajiem projektu iesniegumu atlases kritērijiem projektu priekšlikumus, kas noformēti atbilstoši Ministru kabineta 2007.gada 26.jūnija noteikumu Nr.419 ”Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” 3.pielikumā noteiktajām Kohēzijas fonda vai Eiropas Reģionālās attīstības fonda projekta iesnieguma veidlapām;

6.3.2. līdz Eiropas Savienības fondu 2014.-2020.gada plānošanas perioda ieviešanu regulējošo tiesību aktu un Ministru kabineta noteikumu par SAM īstenošanu spēkā stāšanās nodrošina projektu priekšlikumu īstenošanu atbilstoši informatīvā ziņojuma prasībām, 2007.-2013.gada plānošanas perioda ieviešanu regulējošajiem Latvijas Republikas tiesību aktiem un Finanšu ministrijas un Iepirkumu uzraudzības biroja izstrādātajām 2007.-2013.gada plānošanas perioda aktivitāšu ieviešanu regulējošajām vadlīnijām un metodikām.

6.3.3. nodrošina, ka projekta priekšlikuma ietvaros izdevumi tiek veikti saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principu;

6.3.4. nodrošina atsevišķu grāmatvedības uzskaiti katram projekta priekšlikumam;

6.3.5. sagatavo un iesniedz Sadarbības iestādei izskatīšanai projektu priekšlikumu iepirkumu plānus 5 (piecu) darba dienu laikā pēc projektu priekšlikumu atbilstības informatīvajā ziņojumā noteiktajām atbalsta darbībām un indikatīvajiem projektu iesniegumu atlases kritērijiem izvērtēšanas komisijas pozitīva atzinuma saņemšanas, kā arī, ja iepirkuma plānā iekļautā informācija tiek aktualizēta;

6.3.6. nosūta Sadarbības iestādei izskatīšanai ceturkšņa pārskatus par projektu priekšlikumu īstenošanu, vienlaikus nosūtot pārskata periodā noslēgto līgumu, to grozījumu, kā arī līgumu izpildes ietvaros veikto izmaiņu aktu kopijas līdz nākamā ceturkšņa pirmā mēneša 15.datumam;

6.3.7. nodrošina Atbildīgās iestādes un Sadarbības iestādes pārstāvjiem pieeju visu ar projekta priekšlikuma īstenošanu saistīto dokumentu oriģināliem, grāmatvedības sistēmai, kā arī projekta priekšlikuma īstenošanas vietai.

6.4. Satiksmes ministrija veic šādus uzdevumus:

6.4.1. deleģē pārstāvi dalībai SAM ieviešanas progresa sanāksmēs;

6.4.2. nodrošina, ka pēc tiesību aktu, kas nosaka kārtību, kādā īsteno SAM, spēkā stāšanās un Sadarbības iestādes uzaicinājuma iesniegt projekta iesniegumus saņemšanas, projektu priekšlikumi projektu iesniegumu veidā tiek iesniegti izvērtēšanai Sadarbības iestādei tās noteiktajā termiņā.

1. Satiksmes ministrija, Atbildīgā iestāde un Sadarbības iestāde līdz Eiropas Savienības fondu 2014.-2020.gada plānošanas perioda ieviešanu regulējošo tiesību aktu un Ministru kabineta noteikumu par SAM īstenošanu spēkā stāšanās, ievēro Eiropas Savienības fondu 2014.-2020.gada plānošanas perioda Eiropas Savienības tiesību aktu prasības un 2007.-2013.gada plānošanas perioda ieviešanu regulējošos Latvijas Republikas tiesību aktus un Finanšu ministrijas un Iepirkumu uzraudzības biroja izstrādātās 2007.-2013.gada plānošanas perioda aktivitāšu ieviešanu regulējošās vadlīnijas un metodikas.
2. Ātrāk uzsākamo SAM veic ierobežotas projektu iesniegumu atlases veidā.
3. SAM īstenošanā nav paredzēts iesaistīt sadarbības partnerus.
4. SAM mērķa grupa ir satiksmes dalībnieki.
5. SAM paredzētais kopējais finansējuma apjoms ir 256 999 769 *euro*, t.sk. Kohēzijas fonda finansējums ir 218 449 803 *euro*, valsts budžeta līdzfinansējums 38 549 966 *euro*.
6. Kohēzijas fonda līdzfinansējuma likme nav lielāka par 85% (procenti) no projekta attiecināmo izmaksu kopsummas.
7. Pirmajā atlases kārtā īstenojamajiem ātrāk uzsākamajiem projektu priekšlikumiem un tiem nepieciešamo finansējumu sniegta ziņojuma 3.pielikumā, kur iekļauti atsevišķi valsts galveno autoceļu posmu projekti, kuri saskaņā ar LVC vērtējumu atbilst ziņojuma 1.pielikumā ietvertajam specifiskajiem atbilstības un kvalitātes projektu iesniegumu atlases kritēriju priekšlikumam, kā arī iekļauti valsts autoceļu sakārtošanas programmā 2014.-2020.gadam[[1]](#footnote-1). Prognozēts, ka pirmajā atlases kārtā, atbilstoši ziņojuma 3.pielikumā ietvertajai informācijai apstiprināmo projektu priekšlikumu īstenošanai 2014.gadā nepieciešamais valsts budžeta finansējums ir 40 000 000 *euro*, šo projektu priekšlikumu īstenošanas pabeigšanai 2015.gadā kopējais nepieciešamais finansējuma apjoms ir 27 400 000 *euro*, 2016.gadā 16 540 000 *euro*.
8. Atlikušais SAM pieejamais kopējais finansējums ietver finansējumu turpmākām atlases kārtam pēc MK noteikumu par SAM īstenošanas spēkā stāšanās . Paredzētais turpmāko atlases kārtu kopējais finansējuma apjoms ir 173 059 769 *euro*, t.sk. Kohēzijas fonda finansējums ir 147 100 803 *euro*, valsts budžeta līdzfinansējums 25 958 966 *euro*.
9. Projekta iznākuma rādītājs ir rekonstruēto vai modernizēto autoceļu kopējais garums. SAM īstenošanas rezultātā plānots pārbūvēt 345 km valsts galveno autoceļu.
10. SAM rezultāta rādītājs ir valsts galveno autoceļu sliktā un ļoti sliktā stāvoklī īpatsvars. Plānots, ka SAM un valsts autoceļu sakārtošanas programmā 2014. - 2020.gadam paredzētās valsts galveno autoceļu segumu atjaunošanas un pastiprināšanas programmas īstenošanas rezultātā valsts galveno autoceļu sliktā un ļoti sliktā stāvoklī īpatsvars samazināsies līdz 10%. 2012.gadā sliktā un ļoti sliktā stāvoklī bija 46,3% valsts galveno autoceļu.
11. Projekta atbalstāmās darbības ir valsts galveno autoceļu TEN-T tīklā pārbūve, virsmas nestspējas stiprināšana, vienlaikus īstenojot ceļu satiksmes drošības uzlabošanu.
12. Projekta izmaksām un to lietderīgumam jābūt pamatotam ar izmaksu un ieguvumu analīzi.
13. Projektu attiecināmās izmaksas:

19.1. zemes iegādes izmaksas (ja zemes iegāde ir tieši nepieciešama pro­jektā paredzētās būv­niecības īstenošanai (ne vairāk kā 10 % no attiecināmo iz­maksu kopsummas));

19.2. būvlaukuma ierīkošanas un novākšanas izmaksas;

19.3. apbraucamo ceļu būvniecība, nojaukšanas un uzturēšanas izmaksas pamatceļa būvniecības laikā;

19.4. pievadceļu uzturēšanas izmaksas pamatceļa būvniecības laikā;

19.5. pamatceļa būvniecības izmaksas;

19.6. ceļa kompleksam piederošo inženiertīklu būvniecības izmaksas (izmaksas attiecināmas tikai gadījumā, ja tiek nodrošināts sertificēta būvinženiera ekspertīzes atzinums, kurā konstatēts, ka, veicot projekta ietvaros plānotos ieguldījumus noteiktās teritorijās, nav iespējams izvairīties no minētās infrastruktūras bojāšanas vai pārbūves, vienlaikus nodrošinot atbilstību valsts atbalsta regulējumam), ne vairāk kā 10 % no attiecināmo izmaksu kopsummas;

19.7. satiksmes mezglu izveides un likvidācijas izmaksas, lai nodrošinātu satiksmei drošus pievienojumus pamatceļam;

19.8. ar pamatceļa būvniecību saistīto vietējo ceļu tīkla pārbūves izmaksas, ja tie neda­lāmi saistīti ar projekta īstenošanu;

19.9. ar velosipēdistu un gājēju ceļiem saistītās izmaksas, lai novērstu infrastruktūras pārrāvumus ar nosacījumu, ka minētajām darbībām nav nepieciešama zemes iegāde;

19.10. labiekārtošanas izmaksas (autobusu pieturvietas, apgaismojuma līnijas, apzaļumošana, lietusūdens savākšanas un attīrīšanas iekārtu izbūve atbilstoši tehniskā projekta risinājumam un pamatceļa specifikācijai);

19.11. satiksmes drošības aprīkojuma uzstādīšanas un atjaunošanas izmaksas (piemēram, ceļa zīmes, luksofori, signālstabiņi, aizsargbarjeras, gājēju barjeras, vertikālie un horizontālie ceļa apzīmējumi);

19.12.satiksmes vadības aprīkojuma uzstādīšanas un atjaunošanas izmak­sas (piemēram, metereoloģiskās stacijas, kas nepieciešamas konkrētā ceļa posma seguma stāvokļa noteikšanai, un satiksmes uzskaites punkti);

19.13. būvdarbu uzraudzības izmaksas un autoruzraudzības izmaksas;

19.14. obligātās informācijas un publicitātes pasākumu izmaksas, ciktāl to paredz Eiropas Savienības struktūrfondu un Kohēzijas fonda vadību regulējošie normatīvie akti;

19.15. pasākumu izmaksas vides aizsardzības prasību nodro­šināšanai ciktāl to paredz normatīvo aktu prasības;

19.16. neatgūstamie pievienotās vērtības nodokļa maksājumi;

19.17. ceļu drošības audita izmaksas un ekspertīžu izmaksas;

19.18. projektēšanas izmaksas;

19.19. projekta attiecināmo izmaksu rezerve līdz iepirkuma līguma noslēgšanai (ne vairāk kā 10% no 19.5. apakšpunktā minēto attiecināmo izmaksu kopsummas), ja projekta apstiprināšanas brīdī nav apstiprināts būvprojekts tehniskā projekta stadijā.

19.20. šī ziņojuma 19.3., 19.4., 19.7., 19.8., 19.9. un 19.10. apakšpunktā minētās izmaksas kopā nepārsniedz 10 procentus no projekta kopējām attiecināmajām izmaksām;

19.21. šī ziņojuma 19.13., 19.17. un 19.18. apakšpunktā minētās izmaksas kopā nepārsniedz 10 procentus no projekta kopējām attiecināmajām izmaksām;

1. Specifiskā atbalsta mērķa ietvaros valsts atbalsts nav paredzēts.
2. Sadarbības iestāde, slēdzot līgumus par projektu īstenošanu, neiekļauj līgumos izpildes rezerves apjomu - 6% no specifiskā atbalsta mērķa attiecināmajām izmaksām. Izpildes rezervi piešķir tikai tiem Darbības programmas „Izaugsme un nodarbinātība” prioritārajiem virzieniem, kuros līdz 2018.gada beigām ir sasniegti starpposma mērķi. SAM starpposma vērtība ir projekta īstenotāja izsludinātie būvniecības iepirkumi, kam līdz 2018.gada beigām jāsasniedz 50% no kopējo rekonstruējamo ceļa posmu garuma.
3. Ātrāk uzsākamā SAM projektu priekšlikumi tiks īstenot atbilstoši Valsts autoceļu sakārtošanas programmā noteiktajam laika grafikam, tādējādi izpildot Ministru kabineta 2014.gada 4.februāra sēdes protokollēmuma (prot.Nr.7., 48.§) „Programmas projekts "Darbības programma "Izaugsme un nodarbinātība" 2014.-2020.gada plānošanas periodam" 5.punktā noteikto, proti, tiks nodrošināta darbības programmas „Izaugsme un nodarbinātība” specifisko atbalsta mērķu ietvaros plānoto darbību koordinācija.
4. Potenciālais finansējuma saņēmējs nodrošina projekta rezultātu ilgtspēja vismaz piecus gadus pēc projekta pabeigšanas.
5. Projekta īstenošanas rezultātā radīto vērtību uzturēšanu potenciālais finansējuma saņēmējs nodrošinās ar savlaicīgu uzturēšanas un periodiskās nodilušo konstrukciju atjaunošanas plānošanu un finansējuma piešķiršanu šiem darbiem turpmākos 20 gadus pēc projekta īstenošanas.
6. Eiropas Savienības fondu 2007.–2013.gadu plānošanas periodā par 3.3.1.1.aktivitātes „TEN-T autoceļu tīkla uzlabojumi” ieviešanu atbildīgā iestāde, kā arī finansējuma saņēmējs ir Satiksmes ministrija, kas uzdevumus deleģē LVC. Ņemot vērā, ka projektu priekšlikumu vadībā iesaistītajam personālam ir ilggadēja Eiropas Rekonstrukcijas un Attīstības bankas un Pasaules bankas līdzfinansēto kredītprojektu, tai skaitā, Eiropas Savienības fondu 2007.-2013.gadu plānošanas perioda projektu vadības pieredze autoceļu jomā Latvijā un finansējuma saņēmējā rīcībā ir pietiekošs skaits speciālistu ar autoceļu un tiltu būvinženiera kvalifikāciju, kā arī būvdarbu iepirkums tiks veikts un līgumi ar būvuzņēmējiem tiks slēgti saskaņā ar LVC izstrādātajām instrukcijām un procedūrām, kā arī SAM pieļaujamās izmaksas un to apmēri ir noteikti ievērojot Ministru kabineta 2008.gada 25.marta noteikumu Nr.212 „Noteikumi par darbības programmas „Infrastruktūra un pakalpojumi” papildinājuma 3.3.1.1.aktivitāti "TEN-T autoceļu tīkla uzlabojumi”” līdzšinējo praksi, uzskatām, ka risks, ka izmaksas, kas projekta priekšlikumā veiktas pirms tā apstiprināšanas, varētu netikt attiecinātas, ir zems.
7. Satiksmes ministrija nekavējoties informēs Ministru kabinetu gadījumā, ja izmaksas, kas projekta priekšlikumā veiktas pirms tā apstiprināšanas, varētu netikt vai netiek attiecinātas no Kohēzijas fonda, sagatavojot attiecīgu informatīvo ziņojumu, kurā norādīts detalizēts apraksts par radušos situāciju un neatbilstības rašanās cēloņiem un finansiālo ietekmi uz valsts budžetu, un sniegs aprakstu par turpmāko iespējamo risinājumu, lai turpinātu attiecīgā projekta īstenošanu. Projekta priekšlikuma turpmākā īstenošana vai tā pārtraukšana notiek, ņemot vērā Ministru kabinetā nolemto.

 Ņemot vērā minēto, Satiksmes ministrija aicina atbalstīt informatīvajā ziņojumā ietverto SAM priekšlikuma ietvaros paredzēto atbalstāmo darbību īstenošanu pirms projekta iesnieguma apstiprināšanas, ievērojot ES un Latvijas Republikas tiesību aktos, tai skaitā publisko iepirkumu, budžeta plānošanas un izpildes regulējošajos tiesību aktos noteiktos, un informatīvajā ziņojumā ietvertos projekta īstenošanas nosacījumus.

 Noteikt, ka SAM atbalstāmo darbību ietvaros radušās izmaksas var uzskatīt par attiecināmām finansēšanai no Kohēzijas fonda un valsts budžeta līdzfinansējuma, ja tās atbilst informatīvajā ziņojumā ietvertajām izmaksu pozīcijām un tās ir radušās ne agrāk kā 2014.gada 1.janvārī.

 Satiksmes ministrs A.Matīss

 Valsts sekretāra vietā-

valsts sekretāra vietniece Dž.Innusa

16.04.2014. 11:47:00

2472

O.Stoļarova

67028241, Olga.Stolarova@sam.gov.lv

A.Strods

67028038, Andis.Strods@sam.gov.lv

1. Informatīvais ziņojums "Par Valsts autoceļu sakārtošanas programmu 2014. – 2020.gadam un tās īstenošanai nepieciešamo finansējumu" izskatīts Ministru kabineta 2013.gada 21.maija sēdē (prot. Nr.30., 57.§.) [↑](#footnote-ref-1)